Sersant beweer Gautengse adjunkspeaker rand haar in dronk woedebui aan  Nomvuyo Mhlakaza-Manamela (Foto: Gautengse wetgewer) Die adjunkspeaker in die Gautengse wetgewer word deur ’n polisiesersant daarvan beskuldig dat sy haar in ’n dronk woedebui met vuishoue aangeval en oor stoele gestamp het, wat gelei het tot beserings wat haar byna die lewe van haar ongebore baba gekos het. Sers. Lizzie Mojapelo, ’n beampte van die polisie se beskermings-en-sekerheidsdienste, het Dinsdag in die Johannesburgse landdroshof beskryf hoe Nomvuyo Mhlakaza-Manamela haar glo aangerand het. AfriForum se privaatvervolgingseenheid ondersteun Mojapelo, nadat die staat aanvanklik geweier het om die saak te vervolg. Mhlakaza-Manamela het Dinsdag skuld ontken op aanklagte van aanranding met die doel om ernstig te beseer en crimen injuria. Die beweerde aanranding het in Februarie 2020 by die huis van Mhlakaza-Manamela en haar man, Bhuti Manamela, adjunkminister van hoër onderwys, plaasgevind. Mojapelo het getuig dat Mhlakaza-Manamela die oggend van die voorval saam met haar man by die huis aangekom het. Mojapelo beweer Mhlakaza-Manamela was onvas op haar voete en het twee bottels alkohol by haar gehad. Kort ná haar aankoms het ’n woordewisseling glo ontstaan. Die hof het Mojapelo gevra om te demonstreer wat gebeur het. “Terwyl ek na [die] waghuis gestap het, het mev. Manamela vinnig na die ingang toe gegaan en my verhinder om in te gaan. Sy het teen [die] waghuis geslaan en gesê dat dit ook haar eiendom is. Sy het my toegang daartoe versper. Mev. Manamela het rondgestrompel en kon nie haarself tot bedaring bring nie. Ek het daarin geslaag om om haar te beweeg om by die waghuis in te kom,” het sy getuig. Mojapelo het haar hande in vuiste gebal om aan die hof te demonstreer wat sy beweer volgende gebeur het. “Ek het gevoel hoe iets my op my rug slaan toe ek by die waghuis ingekom het. Ek het omgedraai terwyl mev. Manamela aangehou het om my op my gesig aan te rand. In reaksie het ek gesê: jy maak my seer. Sy het my weer aangerand.” Die sersant het getuig dat sy oor stoele gestamp en verder aangerand is terwyl sy op die vloer was. Sy beweer Manamela het in daardie stadium die waghuis binnegegaan en sy vrou van haar afgetrek. Adv. Phyllis Vorster (AfriForum), sers. Lizzie Mojapelo en Barry Bateman (AfriForum). (Foto: Verskaf) Mojapelo is by die adres opgelaai nadat sy hulp ontbied het. Sy het drie afsonderlike verslae oor die voorval opgestel – in die voorvalleboek by die Manamela-huis, by die polisie se beheerpunt en in haar eie polisie-notaboek. Mojapelo beweer haar polisiehoofde wou haar nie help om ’n saak te open nie, maar het eerder alles in hul vermoë gedoen om daardie pogings te ontwrig. ’n Mediese ondersoek het bevestig dat Mojapelo veelvuldige beserings opgedoen het, en ook bevestig sy was toe 11 weke swanger. Sy moes behandeling ontvang om te verseker dat haar swangerskap nie beëindig word nie. Barry Bateman, woordvoerder van die privaatvervolgingseenheid, sê hulle is verlig die saak het uiteindelik begin en dat Mojapelo die geleentheid gehad het om haar storie aan ’n hof te vertel. “Lizzie het baie struikelblokke oorkom om hierdie punt te bereik en ons is bly dat ons haar gehelp het om daardie probleme te navigeer. Ons glo sy is ’n sterk getuie. Maar belangriker nog, sy is ook ’n ywerige polisiebeampte wat dadelik die voorval in die voorvalleboek by die huis van die beskuldigde en in haar eie polisie-notaboek gedokumenteer het. “Ons bly teleurgesteld, maar nie verbaas nie, dat die Nasionale Vervolgingsgesag aanvanklik geweier het om te vervolg en ’n ommekeer gemaak het ná ons betrokkenheid. Die eenheid bly daartoe verbind om selektiewe vervolging en gevalle waar verdagtes beskerm word weens hul politieke status uit te daag,” het Bateman gesê. Die saak gaan vandag voort.